Source: https://news.yam.ro/ro/story/8670347
Timestamp: 2019-03-26 04:46:17+00:00

Document:
ŞTIRILE AMIEZII - ECONOMIC - 22 FEBRUARIE - News.yam.ro
ŞTIRILE AMIEZII - ECONOMIC - 22 FEBRUARIE
Agerpres, 22 februarie 2019 13:40
* Uniunea Europeană (CE) va înceta negocierile cu SUA dacă acestea din urmă vor impune tarife la importurile de automobile, acest lucru fiind precizat clar în mandatul nostru, a declarat, vineri, la Palatul Parlamentului, comisarul european pentru comerţ, Cecilia Malmström.* Preţul carburanţilor fără taxe în România a ajuns din nou peste media înregistrată la nivelul Uniunii Europene, după ce, în ultimele luni ale anului trecut, era situat sub valoarea acestui indicator, potrivit datelor publicaţiei Oil Bulletin a Comisiei Europene, analizate de AGERPRES.* Vânzările globale de telefoane inteligente au atins, în 2018, valoarea de 522 de miliarde de dolari, în creştere cu 5% faţă de anul anterior, deşi cererea pentru astfel de terminale a cunoscut un trend descendent, de 3%, la 1,44 miliarde de unităţi, reiese din datele prezentate de GfK în cadrul Mobile World Congress 2019 din Barcelona.* Numărul de beneficiari de pensii de serviciu era, la finele lui ianuarie 2019, de 9.193 persoane, în creştere uşoară, cu 9 persoane, faţă de luna precedentă, conform datelor centralizate de Casa Naţională de Pensii Publice (CNPP).* Segmentul de cale ferată Ploieşti Sud - Ploieşti Est - Valea Călugărească a fost redeschis traficului feroviar vineri după ora 11:00, iar trenurile şi-au reluat circulaţia pe firul II, în condiţii normale de trafic, informează CFR.* Comisarii Autorităţii Naţionale pentru Protecţia Consumatorilor (ANPC) au aplicat distribuitorilor de echipamente electrice 198 sancţiuni, respectiv 112 avertismente şi 86 de amenzi contravenţionale, în valoare de 368.800 lei, în cadrul unei acţiuni de verificare a respectării prevederilor legale privind protecţia consumatorilor.* Alocaţiile de stat pentru copii plătite în ianuarie 2019 au totalizat 350,54 milioane de lei, suma medie achitată fiind de 96,74 lei de beneficiar, conform datelor centralizate de Agenţia Naţională pentru Plăţi şi Inspecţie Socială (ANPIS).* Rata anuală a inflaţiei a scăzut în ianuarie la 1,4% în zona euro şi la 1,5% în Uniunea Europeană, de la 1,5% şi, respectiv, 1,6% luna precedentă, iar România, Letonia, Estonia şi Ungaria au înregistrat cele mai ridicate rate ale inflaţiei din UE, arată datele publicate vineri de Oficiul European de Statistică (Eurostat).* România trebuie să fie un negociator onest pe domeniul relaţiilor comerciale, dar şi în general pe durata mandatului de Preşedinte al Consiliului Uniunii Europene, a declarat, vineri, la Palatul Parlamentului, Ştefan-Radu Oprea, ministrul pentru Mediul de Afaceri, Comerţ şi Antreprenoriat.* Priorităţile Preşedinţiei României la Consiliul Uniunii Europene şi dezvoltarea investiţiilor germane în România au fost principalele subiecte abordate în cadrul întâlnirii bilaterale dintre ministrul Mediului de Afaceri, Comerţ şi Antreprenoriat, Ştefan-Radu Oprea, şi ministrul Federal pentru Afaceri Economice şi Energie al Germaniei, Peter Altmaier.* Oficialii americani au sporit joi presiunile asupra Uniunii Europene pentru a rezolva problemele din domeniul agriculturii, acesta fiind cel mai recent efort al autorităţilor SUA de a include produsele agricole în negocierile cu blocul comunitar, transmite Reuters.* Ponderea energiei provenită din resurse regenerabile folosită în transporturi s-a situat în 2017 la 7,6% din total în Uniunea Europeană, comparativ cu 3,1% în 2007, arată datele prezentate vineri de Oficiul european de Statistică (Eurostat).* Germania a încheiat anul 2018 cu cel mai mare excedent bugetar înregistrat de la reunificarea ţării, în 1990, graţie unui şomaj care a atins un minim istoric şi a dobânzilor reduse, arată datele publicate vineri de Oficiul federal de Statistică din Germania (Destatis), transmite Deutsche Welle.* Ambasadorii statelor membre UE au aprobat vineri acordul la care s-a ajuns în 13 februarie între reprezentanţii preşedinţiei şi ai Parlamentului European cu privire la un nou set de norme referitoare la conservarea resurselor piscicole şi protecţia ecosistemelor marine, se arată într-un comunicat al Consiliului UE.* Cheltuielile publice mai ridicate au ajutat economia germană să evite recesiunea în trimestrul patru din 2018, deoarece exporturile nu au mai reuşit să fie un motor de creştere a PIB-ului, transmit AFP, Reuters şi DPA.* Grupul petrolier ungar MOL a înregistrat în 2018 un profit net de 1,1 miliarde de dolari, rezultatul fiind echivalent cu cel din anul precedent, potrivit unui comunicat al companiei, remis, vineri, AGERPRES. AGERPRES/(AS - editor: Oana Tilică, editor online: Simona Aruştei)
SUA: Pentagonul deblochează un miliard de dolari pentru zidul lui Trump # Agerpres
Şeful Pentagonului, Patrick Shanahan, a anunţat luni că a deblocat un miliard de dolari pentru construcţia unei secţiuni a zidului dorit de preşedintele Donald Trump la frontiera cu Mexicul, relatează AFP.Ministerul Securităţii interne (DHS) a cerut Pentagonului să construiască un zid de 91 de kilometri în regiunea El Paso (Texas) şi corpul de geniu al armatei terestre "este autorizat să se coordoneze direct cu DHS şi poliţia de frontieră pentru a întreprinde planificarea şi punerea în aplicare a acestui proiect pentru o sumă de un miliard de dolari", a anunţat secretarul interimar al Apărării într-un comunicat.Patrick Shanahan a justificat această cheltuială prin legea federală. Un paragraf al articolului 10 din Codul Statelor Unite "autorizează Ministerul Apărării să construiască drumuri şi bariere şi să amplaseze instalaţii luminoase pentru a împiedica (...) traficul transfrontalier de droguri"."În consecinţă, am decis să realizez (...) construcţia unui zid de 91 de kilometri lungime şi 5,5 metri înălţime, să construiesc şi să repar drumurile şi instalaţiile luminoase care sunt cerute" de DHS, a precizat Patrick Shanahan în acest comunicat publicat la o oră târzie, cu numai câteva ore înainte de a se adresa Congresului pentru a apăra proiectul de buget al Pentagonului.Frustrat de refuzul Congresului de a-i acorda bugetul pe care îl reclama pentru construcţia zidului frontalier, Donald Trump a declanşat la 15 februarie o procedură de "urgenţă naţională" care îi permite să evite parlamentarii pentru a debloca o finanţare de peste opt miliarde de dolari.Această măsură excepţională a provocat indignare în rândul democraţilor, dar şi al unora dintre congresmenii taberei sale, care consideră că republicanul şi-a depăşit prerogativele prezidenţiale şi a creat un precedent periculos.AGERPRES/(AS - editor: Alic Mîrza, editor online: Anda Badea)
''Trebuie să le venim prietenilor în ajutor la nevoie şi să nu-i judecăm în situaţii fără scăpare'' - Esop, Fabule, 134 (''Cugetări greceşti'', Editura Albatros, 1981) AGERPRES/(Documentare - Irina Andreea Cristea, editor: Marina Bădulescu)
SĂRBĂTORI RELIGIOASE - 26 martie # Agerpres
OrtodoxeOdovania praznicului Bunei Vestiri; Soborul Sf. Arhanghel Gavriil; Sf. Mc. Montanus preotul şi soţia sa, Maxima; Sfinţii 26 de Mc. din GoţiaGreco-catoliceSerbarea Sf. Arhanghel GavrilRomano-catoliceSf. Emanuel, m.Biserica Ortodoxă sărbătoreşte la 26 martie odovania praznicului Bunei Vestiri, sărbătoare cu dată fixă în calendarul creştin ortodox. Odovanie se numeşte sfârşitul sărbătoririi unui praznic împărătesc sau a unui praznic mai deosebit. Sărbătoarea Bunei Vestiri este o sărbătoare mare rânduită în cinstea Maicii Domnului.Astăzi este sărbătorit şi Soborul Arhanghelului Gavriil.Arhanghelul Gavriil este una dintre căpeteniile îngerilor vestitori ai voii lui Dumnezeu. După mărturiile Sfintei Scripturii şi ale tradiţiei Bisericii, se spune că Arhanghelul Gavriil a fost cel care l-a învăţat pe Moise în pustiul Egiptului să scrie Cartea Facerii. Tot acesta i-a vestit Sfântului Proroc Zaharia că Elisabeta va naşte pe Înaintemergătorul Domnului, Sfântul Ioan Botezătorul. De asemenea, Arhanghelul Gavriil a adus vestea cea bună Sfintei Fecioare Maria.Reprezentat în iconografia Bisericii Ortodoxe ca având în mâini floarea de crin, Sfântul Arhanghel Gavriil este sărbătorit şi la 8 noiembrie, împreună cu Sfântul Arhanghel Mihail.Tot astăzi sunt pomeniţi Sfântul Mucenic Montanus preotul şi soţia sa, Maxima, care au suferit moarte martirică în timpul persecuţiei împăratului roman Diocleţian, în cetatea Singidunum (azi Belgrad). Martiriul celor doi sfinţi a avut loc în timpul celei mai vehemente prigoane declanşate împotriva creştinilor, în perioada anilor 303-304. (sursa: vol. "Vieţile Sfinţilor") AGERPRES/(Documentare - Mariana Zbora-Ciurel; editor: Ruxandra Bratu)
CCR discută iniţiativa 'Fără penali în funcţii publice' # Agerpres
Curtea Constituţională a României discută, marţi, iniţiativa legislativă a USR de revizuire a Legii fundamentale, prin care se doreşte ca persoanele condamnate definitiv să nu mai ocupe funcţii publice.Pe 12 februarie, Uniunea Salvaţi România anunţa că semnăturile iniţiativei civice "Fără penali în funcţii publice" au ajuns la Curtea Constituţională a României, după peste 100 de zile de întârziere, iar, potrivit legii, judecătorii CCR au la dispoziţie 60 de zile calendaristice pentru a se pronunţa asupra constituţionalităţii textului propus."După aproape cinci luni de tergiversări, Camera Deputaţilor a predat Curţii Constituţionale listele semnate de cei peste un milion de români care susţin iniţiativa cetăţenească "Fără penali în funcţii publice". Nota informativă prin care secretarul general a comunicat Biroului permanent al Camerei Deputaţilor un număr fals al semnăturilor m-a determinat să asist la întocmirea procesului-verbal de predare-primire, pentru a mă asigura că nu lipseşte absolut nicio semnătură. Nu credeam că va fi nevoie, dar în aceste condiţii nu ne-am putut baza pe buna credinţă a persoanelor implicate. Astăzi însă am reuşit să bifăm încă un pas care să ducă iniţiativa mai aproape de declanşarea referendumului", preciza preşedintele grupului de iniţiativă, avocatul Mihai Badea.USR susţinea că, "la comanda politică a lui Liviu Dragnea", angajaţii Secretariatului General au trecut în nota informativă care urma să fie trimisă Curţii Constituţionale un număr de 591.097 de semnături, deşi Uniunea a depus în Parlament 931.249 de semnături, dintre care 825.624 validate de primării.Iniţiativa "Fără penali în funcţii publice" propune ca articolul 37 din Constituţie, care reglementează dreptul de a fi ales, să fie completat cu un nou alineat, având următorul conţinut: "Nu pot fi aleşi în organele administraţiei publice locale, în Camera Deputaţilor, în Senat şi în funcţia de preşedinte al României cetăţenii condamnaţi definitiv la pedepse privative de libertate pentru infracţiuni săvârşite cu intenţie, până la intervenirea unei situaţii care înlătură consecinţele condamnării". AGERPRES/(AS - autor: Mihai Stoica, editor: Florin Marin, editor online: Alexandru Cojocaru)
Preşedintele Iohannis se consultă cu reprezentanţi ai societăţii civile pe tema referendumului pentru justiţie # Agerpres
Preşedintele Klaus Iohannis se va consulta, marţi, la Palatul Cotroceni, cu reprezentanţi ai societăţii civile pe tema referendumului pentru justiţie.Potrivit agendei şefului statului, consultările vor avea loc la ora 15,00.Săptămâna trecută, mai mulţi reprezentanţi ai societăţii civile au scris pe Facebook că au primit şi au acceptat invitaţia de a participa la consultările şefului statului cu privire la oportunitatea organizării unui referendum pe justiţie. Ulterior, Administraţia Prezidenţială a confirmat aceste consultări.Preşedintele Klaus Iohannis declara marţea trecută că este ''aproape hotărât'' să convoace referendum naţional pe 26 mai, odată cu alegerile europarlamentare."Lucrăm deja intens la asta, analizăm datele, variantele, partea legală. Eu sunt aproape hotărât să convoc referendum pentru data de 26 mai, când avem alegeri europarlamentare. Lăsaţi-mi o marjă, care se datorează nevoii unei analize aprofundate, unei discuţii aprofundate, fiindcă nu vreau să fac eu un referendum pentru ceva anume, dacă fac referendum atunci vreau să am parteneri nu numai partidele, probabil mai mult din Opoziţie, societatea civilă, românii care doresc să dea un semnal clar şi pentru asta pot să vă spun că, de o săptămână încoace, lucrăm foarte intens. I-am rugat pe cei din echipa mea să îmi propună mâine - poimâine un draft de agendă, care cu siguranţă va presupune o întâlnire şi cu câţiva reprezentanţi foarte hotărâţi din societatea civilă", preciza şeful statului la dezbaterea "Preşedinte sau cetăţean/ om politic şi societate civilă", organizată în cadrul Festivalului internaţional de film documentar şi drepturile omului de către Asociaţia One World România.Şeful statului a adăugat că "un referendum nu poate să producă o lege" şi că îşi doreşte ca naţiunea să se exprime la acest scrutin popular."Îmi doresc ca naţiunea română să spună clar dacă vrea să tolereze în continuare corupţia şi corupţii care schimbă legea pentru ei, ca să scape, sau dacă trebuie să tragem linie şi să spunem 'până aici şi atât!'. Şi de aici începem să reparăm ce s-a stricat, fiindcă s-a stricat deja foarte mult, foarte, foarte mult", afirma el. AGERPRES/(AS - editor: Florin Marin, editor online: Alexandru Cojocaru)
Brazilia: Jair Bolsonaro ordonă comemorarea loviturii de stat din 1964 # Agerpres
Preşedintele Braziliei, Jair Bolsonaro, a dispus luni să fie organizate "comemorările care sunt necesare" pentru a marca împlinirea a 55 de ani de la lovitura de stat din 31 martie 1964 care a instalat o dictatură militară de 21 de ani, a anunţat purtătorul său de cuvânt, relatează AFP."Preşedintele a dispus Ministerului Apărării să organizeze comemorările care sunt necesare legate de 31 martie 1964", a declarat presei Otavio Régo Barros la palatul prezidenţial Planalto.Întrebat despre activităţile care vor acoperi acest eveniment, purtătorul de cuvânt a răspuns că "fiecare comandant de garnizoană va decide ce anume şi contextul în care trebuie realizate".Jair Bolsonaro, fost căpitan de paraşutişti şi al cărui guvern este include opt militari printre cei 22 de miniştri, nu şi-a ascuns niciodată nostalgia după epoca dictaturii."Preşedintele nu consideră 31 martie 1964 ca o lovitură de stat militară", a precizat purtătorul de cuvânt. "El consideră că societatea reunită, simţind pericolul pe care ţara era pe punctul de a-l trăi", a reuşit în acea zi, "unind civili şi militari, să recupereze ţara şi să pună în mişcare". Fără aceasta, "astăzi am fi avut aici un alt tip de guvernare care nu ar fi fost bun pentru nimeni", a adăugat el.Potrivit Comisiei naţionale pentru adevăr, în timpul dictaturii braziliene au avut loc 434 de asasinate, sute de opozanţi au fost aruncaţi arbitrar în închisoare unde au fost torturaţi.AGERPRES/(AS - editor: Alic Mîrza, editor online: Alexandru Cojocaru)
EFEMERIDE ASTRONOMICE - 26 martie # Agerpres
Este a 85-a zi a anului 2019.Au mai rămas 280 de zile până la sfârşitul anului.Soarele răsare la 06 h 09 m şi apune la 18 h 35 m.Luna nu răsare în această zi; apune la 09 h 32 m.AGERPRES/(Documentare - Daniela Dumitrescu, editor: Cerasela Bădiţă)
Marea Britanie: Trei secretari de stat demisionează în dezacord cu Theresa May asupra Brexit-ului # Agerpres
Trei secretari de stat din guvernul condus de premierul Theresa May au demisionat luni seară în dezacord cu strategia sa legată de ieşirea din UE, într-o seară tensionată care a văzut parlamentul britanic votând pentru a prelua controlul asupra agendei Brexit-ului, relatează AFP.Este vorba despre Richard Harrington (Industrie), Alister Burt (Externe) şi Steve Brine (Sănătate).Richard Harrington a reproşat guvernului în scrisoarea sa de demisie că "joacă ruletă" cu "vieţile şi mijloacele de subzistenţă ale unei mari majorităţi a poporului nostru" din cauza "eşecului său de a garanta un acord" de ieşire.Parlamentarii britanici au votat luni un amendament care le permite să influenţeze procesul Brexit-ului, un nou afront adus guvernului condus de Theresa May, după ce prim-ministrul a repetat că se opune acestei posibilităţi.Acest amendament, pentru care 329 de parlamentari au fost pentru şi 302 împotrivă, le permite să organizeze miercuri o serie de voturi indicatoare asupra formei pe care trebuie să o ia Brexit-ul: menţinerea în piaţa unică, un nou referendum, chiar anularea ieşirii din UE."Acest amendament răstoarnă echilibrul dintre instituţiile noastre democratice şi creează un precedent periculos şi imprevizibil pentru viitor", a reacţionat într-un comunicat ministerul pentru Brexit.AGERPRES/(AS - editor: Alic Mîrza, editor online: Alexandru Cojocaru) Sursa foto: www.mirror.co.uk
Estonia a dus un omagiu victimelor deportărilor sovietice # Agerpres
Mii de estoni au aprins luni lumânări în memoria victimelor deportărilor sovietice în masă spre Siberia, în 1949, în care mulţi şi-au găsit sfârşitul, relatează AFP.Stalin a ordonat deportarea celor pe care i-a numit "duşmani ai poporului" din cele trei ţări baltice, Estonia, Letonia şi Lituania, după ce le-a ocupat în timpul celui de-Al Doilea Război Mondial.Lansate la 25 martie 1949, aceste deportări au lovit circa 95.000 de baltici, dintre care aproximativ 32.000 de lituanieni, 42.000 de letoni şi 21.000 de estoni, trimişi în "gulaguri" sau lagăre de muncă sovietice din Siberia.O mare parte erau femei şi copii.Preşedinta Estoniei, Kersti Kaljulaid, a adus un omagiu celor care au murit în orientul îndepărtat al Rusiei."Numai împreună vom putea lupta împotriva revenirii gândirii totalitare şi acestui rău total şi apăra astfel lumea liberă şi societatea în care nimeni nu are de ce să se teamă", a declarat ea.Deportaţii care au supravieţuit au primit autorizaţia să se întoarcă abia între 1958 şi 1965.Curtea Europeană a Drepturilor Omului a recunoscut aceste deportări ca o crimă împotriva umanităţii."Mă aflu aici pentru că strămoşii mei au fost deportaţi: au fost duşi în Siberia şi au murit acolo", a declarat pentru AFP Katlin, 35 de ani, în cursul ceremoniilor organizate luni seară în Piaţa Libertăţii din Tallinn.Surorile Elle şi Malle Viitamees erau copii când au fost deportate cu familia la Novosibirsk."Nici nu ştiam că ceva nu era în regulă. Faptul că nu aveam nimic de mâncat sau de băut era ceva normal - nimeni nu avea nimic", a declarat Elle, 72 de ani în prezent, depunând o lumânare în piaţă.Familia lui Elle şi Malle a putut reveni în Estonia în 1958.Mii de persoane s-au adunat, de asemenea, în satele şi oraşele Letoniei în memoria celor deportaţi."În această zi, reunim supravieţuitori ai deportărilor şi copii de astăzi pentru ca să audă de la sursă povestirile oribile ale supravieţuirii în Gulag", a declarat Andrejs Ancans, un activist implicat în organizarea ceremoniilor de la Riga.AGERPRES/(AS - editor: Alic Mîrza, editor online: Alexandru Cojocaru)
Marea Britanie: Votul parlamentului privind Brexit-ul este un "precedent periculos" # Agerpres
Votul de luni seară al deputaţilor britanici prin care au preluat controlul agendei ieşirii din Uniunea Europeană este un "precedent periculos", a reacţionat ministerul însărcinat cu Brexit-ul într-un comunicat, relatează AFP."Acest amendament răstoarnă echilibrul dintre instituţiile noastre democratice şi creează un precedent periculos şi imprevizibil pentru viitor", a reacţionat ministerul.Amendamentul prevede că deputaţii vor vota miercuri o serie de moţiuni asupra formei pe care o poate lua Brexit-ul, după ce parlamentul a respins masiv în două rânduri acordul de Brexit încheiat de premierul Theresa May cu Bruxellesul.AGERPRES/(AS - editor: Alic Mîrza, editor online: Alexandru Cojocaru) Citiţi şi: *Marea Britanie: Deputaţii au votat pentru a prelua controlul asupra Brexit-ului
Washingtonul a testat cu succes un sistem de interceptare a rachetelor intercontinentale # Agerpres
Statele Unite au anunţat că au testat luni cu succes un interceptor de rachete intercontinentale (ICBM) similare celor testate de Coreea de Nord, transmite AFP.Testul a inclus interceptarea a două rachete ICBM lansate la interval de câteva secunde şi interceptorul la sol "a lovit cu precizie, aşa cum a fost conceput să facă", a explicat Agenţia americană de apărare antirachetă (MDA) într-un comunicat."ICBM ostilă" a fost lansată de la un centru de testări situat în Insulele Marshall, la 6.500 de kilometri de coasta de vest a Statelor Unite, iar interceptorii au fost lansaţi de la baza aeriană Vandenberg, în California, a precizat agenţia."Acest test demonstrează că avem o capacitate de descurajare viabilă şi credibilă în faţa unei ameninţări foarte reale", a comentat directorul agenţiei, generalul Samuel Greaves.Coreea de Nord a realizat în 2006 primul său test nuclear. În 2017, Phenianul a afirmat că poate monta o încărcătură nucleară pe o rachetă intercontinentală capabilă să atingă Statele Unite.AGERPRES/(AS - editor: Alic Mîrza, editor online: Alexandru Cojocaru)
Tenis: Simona Halep s-a calificat fără probleme în sferturi la Miami (WTA) # Agerpres
Jucătoarea română de tenis Simona Halep, a doua favorită, s-a calificat fără probleme în sferturile de finală ale turneului WTA de la Miami (Statele Unite), dotat cu premii totale de 9.035.428 dolari, luni, după o victorie cu 6-3, 6-3 în faţa americancei Venus Williams.Halep (27 ani), numărul trei mondial, s-a impus într-o oră şi 13 minute, dar putea câştiga mai clar şi mai repede.Românca a început în forţă şi a condus cu 3-0, dar Venus Williams a revenit şi s-a apropiat la un singur ghem, 3-2. Cele două jucătoare şi-au făcut serviciul, iar la 5-3 Halep a reuşit un nou break, încheind setul cu 6-3.În actul secund, fiecare şi-a fructificat serviciul în primele două ghemuri, după care Halep s-a desprins la 4-1. În continuare s-a mers cu serviciul, Halep încheind conturile cu 6-3, după ce a salvat o minge de break.Halep a bifat a patra victorie consecutivă, după ce a pierdut primele trei dueluri cu Venus Williams (38 ani, 43 WTA), triplă campioană la Miami Open. Americanca a reuşit să progreseze câte un ghem pe meci în cele patru partide cedate, ajungând la şase ghemuri câştigate.Fiecare jucătoare a avut câte un as, Halep a comis 4 duble greşeli, iar Williams 2. Halep, care a avut procentaje foarte bune la serviciu, 75% la primul şi 69% la al doilea, românca a avut mai multe mingi direct câştigătoare, 21 faţă de 16, iar Venus, mai multe erori neprovocate, 24 faţă de 16.Simona Halep şi-a asigurat un cec de 182.000 de dolari şi 215 puncte WTA, iar în sferturi va întâlni o jucătoare din China, Yafan Wang sau Qiang Wang, cap de serie numărul 18.AGERPRES (AS-editor: Mihai Ţenea, editor online: Alexandru Cojocaru) Sursa foto: WTA/Twitter.com
Fotbal: Preliminariile EURO 2020 - Un nou pas greşit pentru Portugalia # Agerpres
Selecţionata Portugaliei, campioana europeană en titre, nu a reuşit să câştige nici în al doilea său meci din preliminariile EURO 2020, încheiat la egalitate, 1-1, pe teren propriu, cu Serbia, luni seara.După 0-0 acasă cu Ucraina, Seleccao a fost condusă de golul marcat de Dusan Tadic (7 - penalty), reuşind egalarea prin Danilo Pereira (42), deşi l-a pierdut pe Cristiano Ronaldo, care a ieşit accidentat după doar 30 de minute.Ucraina a obţinut o victorie in extremis în Luxemburg, cu 2-1, prin autogolul marcat de Gerson Rodrigues (90+3). Echipa din Ducat deschisese scorul prin Turpel (34), dar Viktor Ţîgankov a restabilit egalitatea înainte de pauză (40).Anglia a bifat a doua victorie categorică în această campanie, învingând selecţionata Muntenegrului în deplasare, cu 5-1, după 5-0 cu Cehia. Michael Keane, Ross Barkley (dublă), Harry Kane şi Raheem Sterling au marcat pentru britanici.În alt meci din grupă, Kosovo şi Bulgaria au încheiat nedecis, 1-1.Turcia a dispus cu 4-0 de Republica Moldova, gazdele ratând şi un penalty. Franţa a câştigat şi ea cu acelaşi scor în faţa Islandei, prin golurile semnate de Samuel Umtiti, Olivier Giroud, Kylian Mbappe şi Antoine Griezmann. Giroud a ajuns la 35 de goluri înscrise pentru ''Les Bleus'', fiind al treilea pe lista marcatorilor all-time.Ervin Bulku a debutat cu dreptul în postura de selecţioner al Albaniei, victorie cu 3-0 în Andorra, după demisia lui Cristian Panucci.Rezultate:Grupa AKosovo - Bulgaria 1-1Au marcat: Arber Zeneli 61, respectiv Vasil Bojikov 39.Muntenegru - Anglia 1-5Au marcat: Marko Vesovic 17, respectiv Michael Keane 30, Ross Barkley 39, 59, Harry Kane 71, Raheem Sterling 81.loc echipa M V E Î GM-GP P1 Anglia 2 2 0 0 10-1 62 Bulgaria 2 0 2 0 2-2 23 Kosovo 1 0 1 0 1-1 14 Muntenegru 2 0 1 1 2-6 15 Cehia 1 0 0 1 0-5 0Grupa BLuxemburg - Ucraina 1-2Au marcat: David Turpel 34, respectiv Viktor Ţîgankov 40, Gerson Rodrigues (autogol) 90+3.Portugalia - Serbia 1-1Au marcat: Danilo Pereira 42, respectiv Dusan Tadic 7 - penalty.loc echipa M V E Î GM-GP P1 Ucraina 2 1 1 0 2-1 42 Luxemburg 2 1 0 1 3-3 33 Portugalia 2 0 2 0 1-1 24 Serbia 1 0 1 0 1-1 15 Lituania 1 0 0 1 1-2 0Grupa HTurcia - R. Moldova 4-0Au marcat: Hasan Ali Kaldirim 24, Cenk Tosun 26, 53, Kaan Ayhan 70.Burak Yilmaz (Turcia) a ratat un penalty în min. 52.Andorra - Albania 0-3Au marcat: Armando Sadiku 42, Bekim Balaj 87, Amir Abrashi 90.Franţa - Islanda 4-0Au marcat: Samuel Umtiti 12, Olivier Giroud 68, Kylian Mbappe 78, Antoine Griezmann 84.loc echipa M V E Î GM-GP P1 Franţa 2 2 0 0 8-1 62 Turcia 2 2 0 0 6-0 63 Albania 2 1 0 1 3-2 34 Islanda 2 1 0 1 2-4 35 Andorra 2 0 0 2 0-5 06 R. Moldova 2 0 0 2 1-8 0Legendă: M - meciuri, V - victorii, E - egaluri, Î - înfrângeri, GM - goluri marcate, GP - goluri primite, P - puncte.AGERPRES (AS-editor: Mihai Ţenea, editor online: Alexandru Cojocaru)
Marea Britanie: Deputaţii au votat pentru a prelua controlul asupra Brexit-ului # Agerpres
Parlamentarii britanici au votat luni un amendament care le permite să influenţeze procesul Brexit-ului, un nou afront adus guvernului condus de Theresa May, după ce prim-ministrul a repetat că se opune acestei posibilităţi, transmit Reuters şi AFP.Acest amendament, pentru care 329 de parlamentari au fost pentru şi 302 împotrivă, le permite să organizeze miercuri o serie de voturi indicatoare asupra formei pe care trebuie să o ia Brexit-ul: menţinerea în piaţa unică, un nou referendum, chiar anularea ieşirii din UE.Votul a avut loc în timp ce premierul Theresa May caută sprijin pentru a obţine votarea acordului său de divorţ negociat cu Bruxellesul, respins masiv de două ori de deputaţi, dar de care depinde ieşirea ordonată din Uniunea Europeană la 22 mai.AGERPRES/(AS - editor: Alic Mîrza, editor online: Alexandru Cojocaru)
Dragnea despre un eventual referendum pe tema justiţiei propus de Iohannis: Nu-i pasă de justiţie; el caută un truc # Agerpres
Liderul Partidului Social Democrat (PSD), Liviu Dragnea, susţine că abia aşteaptă ca preşedintele Klaus Iohannis să propună organizarea unui referendum în aceeaşi zi cu alegerile europarlamentare din luna mai.Liderul PSD a declarat, luni seară, în cadrul unei emisiuni la postul de televiziune Antena 3, că un referendum pe tema justiţiei ar putea fi folosit ca "un truc" electoral."De abia aştept să facă referendum, dincolo de faptul că e un truc. Nu-i pasă de justiţie. El caută un truc. I-a spus cineva: 'domnule, fă trucul ăsta cu referendumul pentru justiţie!'. Habar nu am ce o să întrebe, dar sigur că de abia îl aştept, pentru că e un prilej de a pune întrebări. 'Câte case trebuie să furi de la stat ca să ajungi preşedintele României?' sau 'Câte dosare penale trebuie să închidă prietenul tău ca să ai şanse să ajungi preşedintele României?'. Avem marfă suficientă. Deci, domnule Iohannis, mult succes! Abia te-aştept", a afirmat Dragnea. AGERPRES/ (A- Cristian Lupaşcu, editor: Antonia Niţă, editor online: Alexandru Cojocaru) Citiţi şi: *Dragnea: Iohannis luptă împotriva ţării lui prin tot ceea ce face *Dragnea: Există nemulţumiri serioase în partid în legătură cu domnul ministru Toader *Dragnea: Relaţia cu SUA e bunicică, nu bună; avantajele pentru România nu sunt foarte mari *Dragnea: Am două hernii, una cervicală, una lombară; eu vreau să nu ajungem la operaţie
Ambasadorul desemnat al Elveţiei: Pentru un viitor mai bun statul trebuie să lucreze împreună cu societatea civilă # Agerpres
Ambasadorul desemnat al Confederaţiei Elveţiene în România, Arthur Mattli, a declarat luni că, dacă se doreşte un viitor mai bun, statul trebuie să lucreze împreună cu societatea civilă şi sectorul privat."Astăzi contribuţia societăţii civile este foarte importantă. Dacă vrem să facem ca sărăcia să ţină de domeniul trecutului, dacă vrem să facem un viitor mai bun (...), trebuie să lucrăm împreună ca stat, societate civilă şi sector privat", a spus ambasadorul la un eveniment despre Fondul Tematic pentru Participarea Societăţii Civile şi Fondul Tematic pentru Parteneriate şi Experţi.El a spus că acestea reprezintă un succes elveţiano-român, 141 de poveşti de succes ale societăţii civile din România şi o dovadă a ceea ce societatea civilă poate face într-o ţară.Arthur Mattli a mărturisit că a citit un articol unde scria că în 87% dintre toate proiectele Băncii Mondiale este o cooperare foarte strânsă cu societatea civilă.Diplomatul a afirmat că "România se vede bine din perspectivă elveţiană" este un titlu minunat pentru broşura cu fotografii făcute de Cornel Brad unora dintre oamenii implicaţi în Programul de Cooperare Elveţiano-Român. "Acesta este cel mai bun slogan pentru România", a fost de părere ambasadorul."Când România a aderat la Uniunea Europeană, Elveţia, care nu este stat membru al UE, a făcut o contribuţie unilaterală la dezvoltarea României (...), un proiect de 181 de milioane de dolari americani pentru dezvoltarea României", a amintit Arthur Mattli.Dieter Zurcher, coordonatorul Organismului Intermediar Elveţian, a declarat că societatea civilă din România a devenit una foarte activă şi importantă, câştigând un rol important în dezvoltarea democratică.El a spus că cele 141 de proiecte care au fost implementate prin Fondul Tematic pentru Participarea Societăţii Civile şi Fondul Tematic pentru Parteneriate şi Experţi din cadrul Programului de Cooperare Elveţiano-Român au vizat arii variate, precum: sănătate mintală, educaţie pentru copii vulnerabili, dezvoltarea comunităţii, ecoturism.Dieter Zurcher a precizat că pentru cele 141 de proiecte s-au investit mai mult de 20 de milioane de franci elveţieni."Cred că acest tip de programe trebuie să continue, pentru că avem nevoie mai mult ca niciodată de o societate civilă activă şi sănătoasă în România, pentru că are poate credibilitatea cea mai mare în această ţară", a declarat Cătălin Creţu, preşedintele Fundaţiei pentru Dezvoltarea Societăţii Civile. AGERPRES/(A - autor: Iulia Carciog, editor: Antonia Niţă, editor online: Alexandru Cojocaru)
Dragnea: Am două hernii, una cervicală, una lombară; eu vreau să nu ajungem la operaţie # Agerpres
Preşedintele PSD, Liviu Dragnea, a vorbit luni seară, la Antena 3, despre starea sa de sănătate, afirmând că are două hernii, una cervicală şi una lombară, dar că nu îşi doreşte să ajungă la operaţie, el adăugând că se va implica "total" în campania electorală."Am două hernii, una cervicală, una lombară. Nu vreau să ajung la cuţit şi o să începem un program de recuperare, fizioterapie, kinetoterapie, înot. (...) Durerile sâmbătă noaptea erau cam măricele. (...) Eu vreau să nu ajungem la operaţie", a spus Liviu Dragnea.Liderul PSD a adăugat că se va implica "total" în campania electorală şi că va merge "peste tot", chiar şi în căruciorul cu rotile."Indiferent de dureri, nedureri, eu o să merg în campanie", a spus Dragnea. AGERPRES / (AS - autor: Marian Buga, editor: Antonia Niţă, editor online: Alexandru Cojocaru) Citiţi şi: *Dragnea: Iohannis luptă împotriva ţării lui prin tot ceea ce face *Dragnea: Există nemulţumiri serioase în partid în legătură cu domnul ministru Toader *Dragnea: Relaţia cu SUA e bunicică, nu bună; avantajele pentru România nu sunt foarte mari
Statutul Înălţimilor Golan, neschimbat pentru ONU după decizia americană # Agerpres
Statutul juridic al Înălţimilor Golan rămâne neschimbat după decizia preşedintelui american, Donald Trump, de a recunoaşte "suveranitatea" Israelului asupra acestui teritoriu din Orientul Mijlociu, a afirmat luni purtătorul de cuvânt al ONU, Stéphane Dujarric, relatează AFP."Pentru secretarul general (Antonio Guterres), este clar că statul Înălţimilor Golan nu s-a schimbat. Politica ONU faţă de Înălţimile Golan vine din rezoluţiile adoptate de Consiliul de Securitate, iar această politică, din nou, nu s-a schimbat", a subliniat el în briefingul de presă cotidian.Prevăzute de multă vreme, consultările cu uşile închise ale Consiliului de Securitate privind forţa ONU (UNDOF) desfăşurată pe Înălţimile Golan urmează să se ţină miercuri la New York. Începând de marţi, o reuniune lunară publică a Consiliului asupra Orientului Mijlociu va permite, de asemenea, membrilor instanţei ONU să discute despre decizia americană.În cursul consultărilor de miercuri, poziţia SUA cu privire la viitorul UNDOF, al cărei mandat se încheie în iunie, va fi "interesantă" de ascultat, a afirmat un diplomat pentru care o menţinere a forţei nu va mai putea fi compatibilă cu noua politică americană atribuind acest teritoriu Israelului.UNDOF (Forţa ONU de observare pentru dezafectare), al cărei cost anual este de circa 60 de milioane de dolari, numără o mie de Căşti Albastre. Acestea au ca misiune, din 1974, să controleze o zonă tampon demilitarizată pe Înălţimile Golan.La ONU, rezoluţie care reînnoieşte regulat mandatul UNDOF are particularitatea (unică pentru operaţiunile de pace) de a fi redactată anual de Statele Unite şi Rusia în comun.Israelul a cucerit de la Siria o mare parte a Înălţimilor Golan în urma Războiului de Şase Zile din 1967, dar decizia israeliană de anexare a acestui teritoriu sirian nu a fost recunoscută de comunitatea internaţională. Teritoriu strategic între cele două ţări, Înălţimile Golan sunt o importantă sursă de apă şi domină Galileea şi Lacul Tiberiada (Marea Galileei) pe partea controlată de Israel.AGERPRES/(AS - editor: Alic Mîrza, editor online: Alexandru Cojocaru)
Organizarea şedinţei comune a guvernelor român şi israelian, discutată de premierii Dăncilă şi Netanyahu # Agerpres
Prim-ministrul Viorica Dăncilă a avut, luni, o întrevedere la Washington cu premierul Statului Israel, Benjamin Netanyahu, în marja participării la Conferinţa Comitetului Americano-Israelian pentru Politici Publice (AIPAC), context în care s-a discutat şi despre organizarea, în cursul acestui an, a şedinţei comune a celor două guverne.Potrivit unui comunicat transmis AGERPRES de către Guvern, cei doi înalţi oficiali au salutat relaţiile excelente dintre cele două ţări, fapt reflectat şi de frecvenţa contactelor bilaterale la nivel înalt. În acest sens, s-a discutat şi despre organizarea, în cursul acestui an, a şedinţei comune a celor două guverne, precedată de un forum economic cu o secţiune dedicată contactelor business to business.Benjamin Netanyahu i-a transmis felicitări premierului Viorica Dăncilă pentru discursul susţinut în deschiderea Conferinţei AIPAC.Prim-ministrul Viorica Dăncilă a reconfirmat interesul României pentru consolidarea şi aprofundarea relaţiilor cu Statul Israel în domeniile cooperării strategice, securităţii cibernetice şi energetice, medicinei, cercetării şi inovării."De asemenea, cei doi premieri şi-au exprimat satisfacţia pentru avansarea negocierilor în vederea încheierii Parteneriatului România-Israel în domeniul noilor tehnologii, de manieră să stimuleze interesul reciproc al comunităţilor de afaceri din cele două ţări, astfel încât să fie fructificate potenţialele economice bilaterale. A fost subliniată, de asemenea, importanţa consolidării relaţiilor în domenii precum sănătate, turism şi educaţie", se arată în comunicat.În continuare, au fost discutate posibilele modalităţi de cooperare dintre România şi Israel, inclusiv din perspectiva deţinerii de către ţara noastră a Preşedinţiei Consiliului Uniunii Europene.Totodată, cei doi premieri au avut un schimb de opinii cu privire la aspecte legate de situaţia internaţională actuală, mai relatează sursa citată. AGERPRES / (AS - autor: Antonia Niţă, editor: Marius Frăţilă, editor online: Alexandru Cojocaru) Sursa foto: www.gov.ro
Dragnea: Există nemulţumiri serioase în partid în legătură cu domnul ministru Toader # Agerpres
Preşedintele Partidului Social Democrat, Liviu Dragnea, a afirmat luni, la postul Antena 3, că există în partid "nemulţumiri serioase" faţă de activitatea ministrului Justiţiei, Tudorel Toader, însă a evitat să spună dacă acesta este vizat de o remaniere.Întrebat dacă ministrul Justiţiei ar putea fi remaniat, Dragnea a răspuns că luni este ziua de naştere a acestuia şi nu e cazul să fie abordat acest subiect."Nu putem să vorbim de remaniere de ziua unui om. Există nemulţumiri serioase în partid în legătură cu domnul ministru Toader, mai mult sau mai puţin îndreptăţite, dar eu zic să aşteptăm să treacă şi zilele următoare pentru că s-a format un grup de lucru, o discuţie pe care a avut-o doamna Dăncilă cu domnul Timmermans pentru a duce la capăt discuţiile despre codurile penale şi alte ordonanţe pe care intenţionează să le mai dea Guvernul", a afirmat Dragnea.Liderul social- democrat a vorbit, de asemenea, de o lipsă de comunicare cu liderii europeni pe temele justiţiei."Ceea ce cred eu este că nu au primit de la noi informaţiile pe care trebuia să le trimitem şi aici este vina Guvernului, pentru că dacă ar fi primit în timp real şi constant informaţii, explicaţii, anunţuri, intenţii, situaţia nu ar fi ajuns în acest stadiu", a mai adăugat Liviu Dragnea. AGERPRES / (A - autor: Cristian Lupaşcu, editor: Marius Frăţilă, editor online: Alexandru Cojocaru) Citiţi şi: *Dragnea: Iohannis luptă împotriva ţării lui prin tot ceea ce face *Dragnea: Relaţia cu SUA e bunicică, nu bună; avantajele pentru România nu sunt foarte mari
Dragnea: Relaţia cu SUA e bunicică, nu bună; avantajele pentru România nu sunt foarte mari # Agerpres
Preşedintele PSD, Liviu Dragnea, a declarat, luni seară, că relaţia cu Statele Unite "este una bunicică, nu bună", apreciind că din partea României "este foarte bună", dar din partea SUA "e bunicică", în timp ce "avantajele concrete pentru România, din punct de vedere economic şi strategic, nu sunt foarte mari".Întrebat în cadrul unei emisiuni la Antena 3 despre mutarea ambasadei la Ierusalim, Dragnea a spus că "e un subiect uriaş, e un subiect de politică externă înalt"."Vorbim de două state puternice în lume, Israel şi SUA, vorbim de dreptul nostru de a hotărî unde să ne punem ambasada într-un stat, pe de o parte, pe de altă parte este şi atitudinea preşedintelui Iohannis, care nu sunt sigur că ştie ce vrea. Nici nu spune că nu e de acord, ca să le spună probabil la americani şi Israel 'nu, domnule, eu vă susţin', dar nici nu spune că e de acord, ca să semnalizeze şi în Europa. Uniunea Europeană nu a adoptat o poziţie, nu a asumat o poziţie comună acceptată. (...) Israelul este într-o perioadă în care are nevoie acută de prieteni. De prieteni adevăraţi. Prieteni adevăraţi sunt cei care în momentele importante sar în ajutor. Relaţia noastră cu Israel este foarte bună, dar potenţialul este uriaş. Şi avantajele posibile pentru România sunt foarte mari", a spus liderul PSD.În acest context, Dragnea s-a referit la relaţia României cu SUA, afirmând că este "bunicică, nu bună"."Relaţia cu Statele Unite este una bunicică, nu bună, e bunicică. A noastră, în sensul că din partea noastră este foarte bună, din partea lor e bunicică. Adică Ambasada Americii de aici are un anumit mesaj, un anumit discurs şi o anumită abordare, administraţia de acolo se pare că are altă abordare. Dar când se trage linie, avantajele concrete pentru România, din punct de vedere economic şi strategic, nu sunt foarte mari. În schimb, pentru noi SUA reprezintă o garanţie uriaşă de securitate cu care nu avem voie să ne jucăm", a declarat Dragnea. AGERPRES / (AS - autor: Marian Buga, editor: Antonia Niţă, editor online: Alexandru Cojocaru) Citiţi şi: *Dragnea: Iohannis luptă împotriva ţării lui prin tot ceea ce face *Dragnea: Există nemulţumiri serioase în partid în legătură cu domnul ministru Toader
Grupul Alro, profit net în scădere cu 40% în 2018 şi afaceri mai mari cu peste 11% # Agerpres
Grupul Alro a înregistrat un profit net de 235 de milioane de lei, anul trecut, în scădere cu aproape 40% faţă de 2017, când acesta a fost de 391 milioane de lei, iar cifra de afaceri a crescut cu 11,11%, la aproape trei miliarde de lei, de la 2,7 miliarde de lei, potrivit rezultatelor financiare consolidate şi individuale pe 2018.Profitul net ajustat a fost de 250 de milioane de lei, în 2018, comparativ cu 403 milioane de lei, în anul precedent, se arată într-un comunicat al companiei, publicat luni pe site-ul Bursei de Valori Bucureşti (BVB).La rândul său, compania Alro a raportat un profit net de 226 de milioane de lei, în 2018, în scădere faţă de 2017, când a consemnat un rezultat net de 318 milioane de lei. Profitul net ajustat a fost de 227 milioane de lei, în 2018, comparativ cu 355 milioane de lei, în 2017."2018 a fost un an de referinţă în cei 58 de ani de activitate continuă a Alro, deoarece am încheiat cu succes cel mai mare plasament privat de acţiuni de la Bursa de Valori Bucureşti, care credem că va aduce beneficii pe termen mediu şi lung atât companiei, cât şi investitorilor săi, prin îmbunătăţirea lichidităţii şi a vizibilităţii Alro pe pieţele de capital româneşti şi internaţionale. În plus, această tranzacţie aduce România mai aproape de obiectivul său de a trece la statutul de piaţă emergentă, în timp ce s-a majorat numărul acţiunilor tranzacţionabile la Bursa de Valori Bucureşti şi compania are o nouă structură a acţionariatului, începând cu sfârşitul anului 2018. Ca rezultat direct, la începutul anului 2019, Alro a intrat în indicii BET şi BET-TR, fiind una dintre cele 16 companii incluse în indicele BET. Acţiunile Alro au fost cotate la Bursa de Valori Bucureşti din octombrie 1997, iar în urma acestei decizii Alro devine prima companie din industria aluminiului prezentă în cei doi indici. În plus, în 2018, am continuat să ne concentrăm pe strategia noastră pe termen lung de a deveni o Fabrică Verde, Fabrica Generaţiei Viitoare, Inovatoare şi Durabilă, şi am continuat să investim în tehnologie de ultimă generaţie. Am continuat să livrăm produse pentru industria aero şi auto şi, beneficiind şi de preţuri ridicate la aluminiu, am reuşit să ne îmbunătăţim veniturile şi să raportăm o cifră de afaceri cu 9% mai mare în 2018. Piaţa de capital a recunoscut strategia noastră puternică, iar preţul acţiunilor Alro a crescut cu 150% de la începutul anului 2017", a declarat Marian Năstase, preşedintele Consiliului de Administraţie al Alro.Conform comunicatului, în 2018, preţul aluminiului a înregistrat o tendinţă de creştere constantă, media anului 2018 fiind de 2.110 dolari/tonă, faţă de 1.969 dolari/tonă, în 2017, cu un maxim de 2.603 dolari/tonă, în aprilie 2018, în timp ce cea mai mare valoare raportată pentru 2017 a fost de 2.246 dolari/tonă, la sfârşitul lunii decembrie 2017. Totuşi, în T4 2018, nivelul LME a început să scadă, atingând valori sub 2.000 dolari/tonă până la sfârşitul anului.Turbulenţele din industria aluminiului din prima parte a anului 2018 au adăugat imprevizibilitate, dar au oferit în acelaşi timp oportunităţi pentru creşterea livrărilor către Europa, cât timp sancţiunile impuse împotriva Rusal de către Guvernul Statelor Unite au fost în vigoare.În ceea ce priveşte piaţa românească a energiei, există posibilităţi de îmbunătăţire. În prezent, aproximativ 40% din consumul naţional de energie electrică este acoperit prin intermediul tranzacţiilor efectuate pe piaţa zilei următoare (PZU), ceea ce duce la denaturări severe ale preţurilor. Întrucât piaţa PZU este foarte volatilă, în ultimii cinci ani, preţurile PZU au atins niveluri foarte ridicate, având astfel un impact negativ asupra consumatorilor finali, în special asupra utilizatorilor cu un consum mare de energie, cum ar fi Alro, se mai spune în comunicat. Preţurile mai mari ale energiei se reflectă ulterior în costuri de producţie mai ridicate pentru companie şi limitează opţiunile pe care le are pentru a-şi menţine competitivitatea pe pieţele internaţionale.Marja EBITDA a fost peste 16%, cu un nivel de 486 milioane de lei în 2018, comparativ cu 566 milioane de lei în 2017. Îmbunătăţirea rezultatelor din ultimii ani este în linie cu accentul pus pe produsele cu valoare adăugată mare şi a fost susţinută de preţuri de vânzare mai mari la alumină şi aluminiu, dar a fost parţial contrabalansată pe parcursul anului 2018 de costurile mai mari cu materiile prime şi de preţurile de achiziţie a utilităţilor, în linie cu preţurile de pe pieţele specifice.Fluxurile de numerar din activitatea operaţională au fost de 319 milioane de lei, fluxurile de numerar utilizate în activitatea de finanţare au fost de 373 milioane de lei, iar fluxurile de numerar utilizate în activitatea de investiţii au fost de 63 milioane de lei.Grupul Alro a investit aproape 305 milioane de lei în proiecte de investiţii, care vor consolida totodată profitabilitatea şi poziţia concurenţială a Grupului.Alro rămâne una dintre cele mai atractive companii de pe piaţa de capital din România, reuşind să ofere în mod constant dividende solide pentru a-şi recompensa acţionarii şi a distribuit în 2018 dividende de peste 694 milioane de lei, în urma aprobării de către Adunarea Generală a Acţionarilor.În 2018, Alro a continuat să se concentreze pe livrarea de produse cu valoare adăugată mare şi foarte mare (PVAM şi PVAFM), atât în segmentele de aluminiu primar, cât şi în cel de aluminiu prelucrat. Astfel, vânzările de aluminiu primar au crescut de la 151.000 tone, în 2017, la 153.000 tone în 2018, în timp ce vânzările de aluminiu prelucrat au scăzut uşor în anul 2018, la 78.000 de tone, de la 82.000 de tone, în principal ca urmare a faptului că, anul trecut, Alro a iniţiat un program de modernizare pentru unul dintre laminoarele sale.Cu toate acestea, datorită flexibilităţii în alocarea capacităţii între diferitele tipuri de produse, Alro a limitat impactul întreruperii şi a reuşit să compenseze vânzările mai scăzute ale anumitor produse din aluminiu prelucrat, orientând eforturile de vânzări şi de producţie către alte produse din aluminiu, asigurând un mix de produse care să aducă şi marje de profit avantajoase."Modernizarea tehnologică reprezintă un alt pas în planurile de extindere a capacităţii Grupului pentru produsele laminate plate cu valoare adăugată (către 120.000 tpa). În ceea ce priveşte celelalte filiale din Grup, anul trecut, în SMHL, filiala noastră pentru mineritul bauxitei, am reuşit să obţinem o producţie mai mare cu 9%, în timp ce în Alum producţia de alumină a crescut cu aproape 21% în 2018, comparativ cu 2017, şi Vimetco Extrusion a continuat să fie în 2018 una dintre alegerile principale pentru clienţii de produse extrudate", se arată în documentul citat.Piaţa de capital a recunoscut, de asemenea, dezvoltarea solidă a companiei şi strategia puternică pe termen lung, astfel că Alro a încheiat cu succes cel mai mare plasament privat de acţiuni la BVB la sfârşitul anului 2018. Astfel, Vimetco N.V. continuă să fie acţionar majoritar, deţinând 54,19%, Paval Holding a devenit cel de-al doilea acţionar cu o participaţie de 23,21%, Fondul Proprietatea continuă să deţină 10,21%, iar ceilalţi acţionari minoritari reprezintă 12,39%. Ca rezultat direct al acestei tranzacţii, la începutul anului 2019, Comisia Indicilor a Bursei de Valori Bucureşti a aprobat includerea companiei Alro (ALR) în BET, indicele principal al pieţei, şi în BET-TR, indicele care include şi dividendele acordate de companiile din BET, începând cu data de 18 martie 2019. Indicele BET va cuprinde astfel 16 societăţi, ceea ce este o premieră în istoria pieţei locale de capital şi reprezintă o diversificare fără precedent a sectoarelor reflectate de indice.Grupul Alro este unul dintre cei mai mari producători de aluminiu integraţi pe verticală din Europa, după capacitatea de producţie. Companiile care fac parte din Grupul Alro sunt: Alro SA - producătorul de aluminiu, Alum SA - producătorul de alumina, Sierra Mineral Holdings I, Ltd. - societatea de extracţie a bauxitei, Vimetco Extrusion SRL - producător de aluminiu extrudat, Conef SA - societate de tip holding şi de management, Global Aluminium Ltd. - societate de tip holding şi Bauxite Marketing Ltd - marketing. Având această structură, Grupul a creat un lanţ de producţie integrat, asigurând materiile prime pentru Alro.Compania Alro este o subsidiară a Vimetco N.V., societate globală de aluminiu primar şi procesat, integrată pe verticală. Alro este unul dintre cei mai mari producători de aluminiu integraţi pe verticală din Europa, după capacitate, având o capacitate de producţie instalată de 265.000 tpa.Principalele pieţe de desfacere pentru produsele Alro sunt ţările Uniunii Europene, dar compania are exporturi şi în SUA şi Asia. AGERPRES/(AS - editor: Oana Tilică, editor online: Alexandru Cojocaru)
Dragnea: Iohannis luptă împotriva ţării lui prin tot ceea ce face # Agerpres
Preşedintele Partidului Social Democrat (PSD), Liviu Dragnea, l-a acuzat pe preşedintele Klaus Iohannis că "luptă împotriva ţării lui prin tot ceea ce face", adăugând şi că acesta "urăşte" România."Ceea ce face Iohannis face din disperare. Sigur, este şi împins din spate, are păpuşarii lui în spate. E vizibil pentru oricine înţelege cât de cât ce se întâmplă în ţară, în Europa şi în lume. Eu cred că noi vom câştiga această bătălie, pentru că diferenţa majoră între noi şi ei este că noi ne luptăm pentru România. El luptă împotriva ţării lui prin tot ceea ce face, prin absolut tot ceea ce face luptă împotriva ţării lui...Îmi este foarte greu să fac o ierarhie a tuturor acţiunilor negative ale acestui om care îşi urăşte ţara, incitare la dezordine socială, incitare la proteste şi proteste violente, încurajarea acestora, niciun fel de poziţie, niciun fel de luptă de-a lui pentru a obţine ceva pentru această ţară. Direcţia lui, abordarea lui este să nu supere, să se pună bine cu mai marii Europei. Niciodată, mai marii Europei nu o să moară de grija noastră, pentru că fiecare are ţara lui şi se gândeşte la ţara lui. Aşa este normal", a afirmat Dragnea, într-o emisiune la postul tv Antena 3.El a subliniat că miza alegerilor europarlamentare din luna mai o reprezintă România şi "vieţile românilor"."Miza este România. O altă miză o reprezintă vieţile românilor, un trai mai bun pentru români sau un trai mai rău, o ţară dezvoltată sau o ţară stagnată în dezvoltare, o ţară mândră, cu şanse de creştere, pe măsura potenţialului pe care îl are sau o ţară îngenunchiată şi predată la cheie străinilor", a adăugat Liviu Dragnea.Acesta a mai spus că preşedintele României are în spate un "stat paralel, acest sistem ocult, corupt, care a penetrat în mod serios justiţia din România în ultimii ani, care a generat o serie de abuzuri inimaginabile într-o ţară democrată, vieţi distruse, destine frânte, capital românesc aproape distrus, agricultura pusă în genunchi". AGERPRES / (A - autor: Cristian Lupaşcu, editor: Marius Frăţilă, editor online: Alexandru Cojocaru)
Tarcea, despre sesizarea CCR pe tema completurilor specializate: O imixtiune inacceptabilă în actul de justiţie # Agerpres
Preşedinta Curţii supreme, Cristina Tarcea, a catalogat, luni seară, sesizarea transmisă de vicepreşedintele Camerei Deputaţilor Florin Iordache Curţii Constituţionale a României privind un conflict între Parlament şi Înalta Curte de Casaţie şi Justiţie pe tema completurilor specializate în corupţie drept "o presiune asupra instanţelor de judecată şi o imixtiune inacceptabilă în actul de justiţie"."Doresc să vă spun cu certitudine şi fără nicio umbră de rezervă că ceea ce s-a întâmplat astăzi mi se pare un abuz. Şi spun asta pentru că pe rolul Înaltei Curţi de Casaţie şi Justiţie se află un dosar, dacă nu chiar mai multe dosare în care s-a invocat o excepţie de nelegalitate a compunerii completului de trei (judecători - n.r.). Excepţie întemeiată pe aceleaşi argumente care au fost invocate în sesizarea transmisă la Curtea Constituţională. Or, în condiţiile în care nu laşi o instanţă legal învestită să se pronunţe cu privire la problema de drept şi te duci la un alt organ al statului, la o altă instituţie a statului, aceasta nu poate să fie decât o presiune asupra instanţelor de judecată şi o imixtiune inacceptabilă în actul de justiţie. Deci, nu mi se pare normal să nu laşi judecătorul în faţa căruia s-a invocat o excepţie să se pronunţe şi să-i forţezi mâna ducându-te cu exact aceeaşi problemă la o altă instituţie, la Curtea Constituţională", a declarat Cristina Tarcea la Realitatea TV.Ea a adăugat că se aştepta să fie sesizată CCR cu privire la un conflict între Parlament şi ÎCCJ pe această temă."Eu am intuit de la sfârşitul anului trecut că va urma un atac şi pe completurile de trei (judecători - n.r.). Pe mine nu mă surprinde conflictul care ni s-a comunicat astăzi, mă aşteptam la el. Mă mir chiar de ce a întârziat atât de mult, dar atacul iniţial a plecat pe completurile de trei la modul general şi, probabil, le-a mai trebuit un pic de timp ca să realizeze că de fapt completurile de trei sunt legal constituite, dar au probleme anumite completuri de trei judecători", a afirmat şefa Înaltei Curţi.Tarcea a mai arătat că sesizarea la CCR vizează toate completurile de trei judecători în perioada 2003-2019, "deci îi ajută pe toţi cei care au fost judecaţi de un complet de trei judecători"."Putem vorbi de incidenţa deciziei Curţii Constituţionale pe conflictul privind completurile de trei judecători în toate cauzele în care s-a pronunţat un complet de trei judecători. Deci, nu vizează o persoană, două, trei, ci toate persoanele judecate de completuri de trei judecători. Trebuie să facem o distincţie. Nu este vorba de orice fel de complet de trei judecători, este vorba de un anume complet, de complet specializat pe judecata infracţiunilor de corupţie", a explicat preşedinta ÎCCJ.Vicepreşedintele Camerei Deputaţilor Florin Iordache a confirmat, luni, pentru AGERPRES, că a sesizat Curtea Constituţională privind un conflict între Parlament şi Înalta Curte de Casaţie şi Justiţie pe tema completurilor specializate în corupţie. AGERPRES/(AS - autor: Mihai Stoica, editor: Antonia Niţă, editor online: Alexandru Cojocaru)
MEN: Peste 150.000 de cereri, în prima etapă de înscriere în învăţământul primar pentru anul şcolar 2019-2020 # Agerpres
Ministerul Educaţiei Naţionale (MEN) a centralizat situaţia cererilor de înscriere în învăţământul primar pentru anul şcolar 2019-2020 depuse în prima etapă prevăzută în calendarul aprobat, potrivit datelor înregistrate în sistem fiind completate şi depuse la nivel naţional 150.084 de cereri.Potrivit unui comunicat transmis luni de MEN, dintre cererile depuse în perioada 4 - 22 martie, 128.703 (85,8%) vizează copii care împlinesc vârsta de 6 ani până la data de 31 august 2019, inclusiv, iar 21.381 de cereri (14,2%), copii care împlinesc vârsta de 6 ani, în perioada 1 septembrie - 31 decembrie 2019, inclusiv.Lista copiilor înmatriculaţi, informaţii privind numărul locurilor rămase libere şi situaţia copiilor neînscrişi după prima etapă vor fi afişate în unităţile de învăţământ şi pe site-urile acestora, precum şi ale inspectoratelor şcolare judeţene/al municipiului Bucureşti, vineri, 29 martie.A doua etapă rezervată completării/depunerii/validării cererilor-tip de înscriere este programată între 2 şi 8 aprilie şi se adresează copiilor care nu au fost înscrişi/nu au participat în prima etapă, cererile fiind completate din nou, în funcţie de locurile disponibile. Listele finale vor fi afişate în data de 11 aprilie.Ulterior, conform metodologiei de înscriere, în săptămâna 12-19 aprilie, inspectoratele şcolare vor centraliza şi soluţiona cererile părinţilor/tutorilor legal instituiţi/reprezentanţilor legali ai copiilor care nu au fost încă înscrişi în vreo unitate de învăţământ, având în vedere, cu prioritate, interesul educaţional al copilului, mai precizează MEN. AGERPRES / (AS - autor: Antonia Niţă, editor: Marius Frăţilă, editor online: Simona Aruştei)
Fotbal: România U21 - Danemarca U20 1-0, în meci amical # Agerpres
Selecţionata de fotbal Under-21 a României a învins formaţia Under-20 a Danemarcei, cu scorul de 1-0 (1-0), luni, într-un meci amical disputat în Spania, la Marbella Football Center.Unicul gol al partidei a fost reuşit de Denis Drăguş (42), cu un şut de la 19 metri. Partida a început cu o întârziere de 15 minute, faţă de ora anunţată.România a mai ratat în prima repriză ocazii de gol prin Nedelcu (27), al cărui şut de la 25 metri a fost respins de Jensen peste poartă, şi prin Paşcanu (28), care a trimis cu capul peste poartă din colţul careului mic.În repriza secundă au fost efectuate numeroase schimbări, danezii fiind aproape de gol în min. 69, când Nikolai Laursen a fost deposedat in extremis de Ştefan în faţa porţii.Florinel Coman a avut şi el o oportunitate notabilă, dar şutul său centrare a fost respins de portar (74).Această garnitură a Danemarcei va fi adversara României în preliminariile pentru Euro 2021.Selecţionata Under-21 a României a fost învinsă joi de echipa similară a Spaniei, cu 1-0, la Granada. Reprezentativa de tineret va evolua la EURO 2019, în Italia şi San Marino, în Grupa C, alături de Anglia, Franţa şi Croaţia. Campionatul European se va disputa în perioada 16-30 iunie.România U21 - Danemarca U20 1-0 (1-0)A marcat: Denis Drăguş (42).Marbella Football Centermeci amicalAu evoluat echipele:România: 12. Cătălin Căbuz (23. Andrei Vlad, 46) - 19. Mihai Butean (15. Andrei Sîntean, 70), 4. Alexandru Paşcanu (căpitan; 6. Viorel Ghiţă, 46), 5. Ricardo Grigore (18. Adrian Rus, 82), 2. Radu Boboc (3. Florin Ştefan, 46) - 16. Dragoş Nedelcu (8. Carlo Casap, 61), 17. Darius Olaru (20. Andrei Ciobanu, 82) - 13. Olimpiu Moruţan (9. Stephan Drăghici, 61), 21. Lorand Fulop (22. Deian Sorescu, 70), 10. Denis Drăguş (7. Florinel Coman, 61) - 14. Alexandru Tudorie (24. Vlad Dragomir, 70). Selecţioner: Mirel Rădoi.Rezerve neutilizate: 11. Valentin Gheorghe.Danemarca: 1. Peter Jensen (16. Oliver Christensen, 46) - 6. Jacob Sorensen (14. Morten Hjulmand, 70), 4. Andreas Kaltoft (căpitan; 3. Frederik Ibsen, 62), 5. Mads Bech - 2. Daniel Anyembe (20. Mads Roerslev, 70), 9. Nikolai Laursen, 13. Nicklas Strunck Jakobsen (11. Elias Sorensen, 70), 8. Julius Eskesen (18. Gustav Olsted Marcussen, 62), 15. Malte Meineche Amundsen (12. Oskar Buur, 70) - 7. Kasper Lunding Jakobsen (17. Nicklas Vesterlund, 70), 10. Jens Odgaard (19. Wessam Abou Abou Ali, 70). Selecţioner: Lars Knudsen.Arbitru: Jose Manuel Sarmiento Millet (Spania)AGERPRES (AS-editor: Mihai Ţenea, editor online: Simona Aruştei) Sursa foto: Echipa nationala de fotbal a Romaniei / Facebook
Timiş: Şoferul unui microbuz a decedat după impactul cu un tir polonez, pe autostrada A1 # Agerpres
Şoferul unui microbuz a murit luni seara după impactul cu un tir polonez, pe autostrada A1, pe raza localităţii timişene Remetea Mare iar o femeie din microbuz a fost transportată la spital."În accident au fost implicate trei persoane, cei doi şoferi şi o femeie din microbuz. La locul intervenţiei s-au deplasat o autospecială de stingere cu modul de descarcerare, un echipaj SMURD, două ambulanţe SAJ şi 12 subofiţeri. Şoferul tirului nu a necesitat îngrijiri medicale. Ambele autovehicule sunt răsturnate în afara carosabilului", a declarat presei purtătorul de cuvânt al ISU Timiş, Elena Megherea.Centrul Infotrafic din Inspectoratul General al Poliţiei Române informează că în zona accidentului, pe sensul către Lugoj al autostrăzii A1 Timişoara - Lugoj, la kilometrul 480, între localităţile Remetea Mare şi Topolovăţu Mare (judeţul Timiş), traficul rutier se desfăşoară îngreunat. AGERPRES/(AS - autor: Otilia Halunga, editor: Antonia Niţă, editor online: Simona Aruştei)
PSD: Atacurile prezidenţiale - un ''amatorism total'' în materie diplomatică şi ''deconectare completă'' de la interesele României # Agerpres
PSD consideră că "atacurile" preşedintelui Klaus Iohannis cu privire la poziţia exprimată de prim-ministrul Viorica Dăncilă în legătură cu mutarea Ambasadei României de la Tel Aviv la Ierusalim denotă un "amatorism total" al şefului statului în materie diplomatică şi "o deconectare completă de la interesele României pe plan extern"."PSD condamnă afirmaţiile recente ale preşedintelui Klaus Iohannis cu privire la poziţia exprimată de prim-ministrul, Viorica Dăncilă, în legătură cu mutarea Ambasadei României de la Tel Aviv la Ierusalim, toate atacurile prezidenţiale pe acest subiect denotă un amatorism total al preşedintelui Iohannis în materie diplomatică şi o deconectare completă de la interesele României pe plan extern. După ce Iohannis a servit propaganda rusă afirmând că cetăţenii din Republica Moldova ar reprezenta un popor distinct de poporul român, astăzi vine să submineze relaţiile dintre România şi statele arabe, insinuând că poziţia exprimată de doamna prim-ministru ar fi în opoziţie cu lumea arabă", se arată într-un comunicat al PSD remis luni AGERPRES.PSD susţine că România a avut, pe plan extern, în mai multe rânduri, poziţii similare cu cele susţinute de Israel sau în favoarea Israelului, fără ca acestea să fie considerate ca gesturi de ostilitate faţă de lumea arabă."De exemplu, în anul 2011, când Ministerul Afacerilor Externe era condus de un liberal (fost PDL), România nu a susţinut iniţiativa unilaterală de declarare a statului palestinian la Organizaţia Naţiunilor Unite, fără ca această poziţie a României să fie interpretată ca o ofensă adusă statelor arabe. Dimpotrivă, România a încercat să cultive în permanenţă relaţii de bună înţelegere şi respect reciproc atât cu Israelul, cât şi cu statele arabe, fapt demonstrat şi de deplasările externe ale premierului în aceste ţări, care au urmărit întărirea relaţiilor diplomatice şi economice. În acelaşi timp, România îşi doreşte consolidarea relaţiilor cu partenerii săi strategici, Statele Unite ale Americii şi Israel, fapt salutat chiar astăzi de vicepreşedintele SUA, Mike Pence, care i-a mulţumit premierului Viorica Dăncilă atât pentru poziţia exprimată în legătură cu intenţia de mutare a Ambasadei României la Ierusalim, cât şi pentru sprijinul şi angajamentul faţă de relaţia transatlantică, precum şi pentru contribuţiile operaţionale şi conceptuale atât în regiunea Mării Negre, cât şi, mai larg, în plan internaţional", menţionează sursa citată.Potrivit PSD, preşedintele Klaus Iohannis ar trebui să asigure un cadru instituţional adecvat pentru ca România să adopte o poziţie clară faţă de acest subiect."Înainte de a critica poziţia exprimată de PSD şi de premierul Viorica Dăncilă în favoarea mutării Ambasadei României la Ierusalim, preşedintele Iohannis ar trebui să asigure un cadru instituţional adecvat pentru ca România să adopte o poziţie clară faţă de acest subiect. Mai gravă decât orice decizie pe acest subiect este lipsa oricărei decizii, din care România nu ar avea nimic de câştigat în plan diplomatic şi geostrategic. Ni se pare total deplasată şi atitudinea administraţiei prezidenţiale care a scos din comunicatul de presă privind vizita Sanctităţii Sale, Papa Francisc, în România, întâlnirea acestuia cu prim-ministrul Viorica Dăncilă", relevă comunicatul citat.De asemenea, social-democraţii susţin că "declaraţiile iresponsabile" exprimate de preşedintele PNL, Ludovic Orban, în legătură cu acest subiect "pot afecta grav relaţiile dintre România şi partenerii săi strategici cei mai importanţi"."Totodată, critica fără niciun fel de menajamente exprimată de Ludovic Orban cu privire la clasarea dosarului privind plângerea penală depusă de acesta împotriva premierului reprezintă un atac direct la independenţa procurorilor care au instrumentat acest caz şi demonstrează că optica PNL privind diplomaţia se rezumă tot la cătuşe. Dacă secţia de procurori din cadrul Consiliului Superior al Magistraturii ar avea o atitudine echidistantă faţă de partidele politice, atunci ar trebui să se sesizeze imediat pentru a apăra independenţa şi reputaţia procurorilor DIICOT faţă de atacul inconştient al preşedintelui PNL", menţionează PSD.Preşedintele Klaus Iohannis consideră că, prin declaraţiile referitoare la mutarea Ambasadei României din Israel la Ierusalim, prim-ministrul Viorica Dăncilă "demonstrează, încă o dată, totala sa ignoranţă în domeniul politicii externe", potrivit unui comunicat de presă al Administraţiei Prezidenţiale transmis duminică.Preşedintele Klaus Iohannis a afirmat, luni, că premierul Viorica Dăncilă a reuşit să pună pe "butuci" relaţia cu lumea arabă, arătând că Regele Abdullah al II-lea al Iordaniei s-a simţit jignit de declaraţiile acesteia şi, de aceea, şi-a anulat vizita pe care urma să o efectueze în România. AGERPRES/(AS - autor: Florentina Ştefănescu, editor: Claudia Stănescu, editor online: Simona Aruştei)
Tenis: Simona Halep a câştigat Heart Award pentru evoluţia din Fed Cup # Agerpres
Jucătoarea română de tenis Simona Halep, numărul trei mondial, a câştigat, luni, Heart Award (Premiul Inimii), după evoluţia sa remarcabilă din meciul cu Cehia, din primul tur al Fed Cup, potrivit site-ului oficial al competiţiei.Halep le-a avut contracandidate, în urma participării la meciurile din Grupa Mondială şi Grupa Mondială II, pe letona Anastasija Sevastova, spaniola Georgina Garcia-Perez şi australianca Ashleigh Barty.Simona Halep a fost un motiv de inspiraţie pentru echipa României, care a învins deţinătoarea trofeului, cu 3-2, la Ostrava, furnizând prima înfrângere a acesteia pe teren propriu din 2009 încoace. Românca a învins-o fără drept de apel pe Katerina Siniakova, cu 6-4, 6-0, pentru ca în al doilea meci de simplu să treacă de fostul lider mondial Karolina Pliskova în trei seturi, cu 6-4, 5-7, 6-4.România s-a calificat în premieră în semifinalele competiţiei de când aceasta se desfăşoară după actualul format.Halep a câştigat pentru a doua oară acest premiu.Anastasija Sevastova, numărul 11 WTA, a pierdut doar nouă ghemuri în cele două zile ale meciului câştigat de Letonia în faţa Slovaciei cu 4-0, la Riga, echipa baltică ajungând la barajul pentru World Group pentru prima oară. Sevastova a învins-o pe Anna Karolina Schmiedlova cu 6-4, 6-0, iar apoi a dispus de Rebecca Sramkova cu 6-3, 6-2.Georgina Garcia-Perez a contribuit la trei puncte ale echipei Spaniei în meciul cu Japonia, de la Kita-kyushu, învingându-le pe Misaki Doi, cu 6-4, 4-6, 7-6 (2), pe Nao Hibino cu 6-3, 1-6, 6-1, şi făcând pereche cu Maria Jose Martinez Sanchez la dublu în faţa cuplului Miyu Kato/Makoto Ninomiya, scor 6-1, 6-3.Ashleigh Barty, numărul 12 mondial, a fost vedeta echipei Australiei, semifinalistă a Grupei Mondiale pentru prima oară din 2014, după victoria reuşită în faţa selecţionatei Statelor Unite, în deplasare, la Asheville. Barty a câştigat toate cele trei meciuri, 6-1, 7-6 (2) cu Sofia Kenin, 6-4, 6-1 cu Madison Keys, aducând şi punctul decisiv, alături de Priscilla Hon, în faţa perechii Danielle Collins/Nicole Melichar, cu 6-4, 7-5.La Grupa I, britanica Johanna Konta s-a impus în faţa rusoaicei Natalia Vihlianţeva în zona Europa/Africa, Carolina Meligeni Rodrigues Alves (Brazilia) a câştigat duelul cu Maria Camila Osorio Serrano (Columbia) în zona Americii, iar kazaha Zarina Dias a ieşit învingătoare în faţa chinezoaicei Shuai Zhang în zona Asia/Oceania.Fed Cup Heart Award, ajuns la al zecelea an, doreşte să recompenseze jucătoarele care şi-au reprezentat ţara cu distincţie, cu curaj excepţional, demonstrând un ataşament remarcabil în timpul meciurilor din Fed Cup. Fiecare câştigătoare primeşte un cec care va fi donat în scopuri caritabile, la alegerea sa. Halep va primi un cec de 3.000 de dolari, iar celelalte laureate, de câte 1.000 de dolari.AGERPRES (AS-editor: Mihai Ţenea, editor online: Simona Aruştei)
Venezuela: A doua pană de curent la scară naţională # Agerpres
În Venezuela s-a produs luni a doua mare pană de curent, după cea din 7 martie, care a afectat ţara timp de o săptămână, relatează AFP.Alimentarea cu energie electrică s-a întrerupt la ora locală 13.20 în majoritatea cartierelor din capitala Caracas, iar pe Twitter se semnalează lipsa curentului şi în alte mari oraşe din vestul ţării, printre care Barquismento şi Barinas, precum şi în zona de frontieră cu Columbia. La Maracaibo, potrivit utilizatorilor de internet, tensiunea este instabilă şi cu întreruperi.Venezuelenii folosesc din nou online hashtag-ul #SinLuz (fără lumină), lansat în perioada precedentă de cădere a sistemului energetic naţional, când s-au confruntat cu efecte care au mers de la sistarea alimentării cu apă la imposibilitatea de a comunica şi de a cumpăra alimente şi carburanţi.Potrivit unui studiu al parlamentului venezuelean, controlat de opoziţie, numai jumătate din spitalele din ţară dispun de generatoare proprii. Opoziţia a pus prima mare pana de curent pe seama lipsei de investiţii în infrastructură şi întreţinere, în timp ce guvernul socialist condus de Nicolas Maduro a acuzat un atac cibernetic american asupra celei mai mari centrale electrice din Venezuela. AGERPRES/(AS - autor: Marius Hosu, editor online: Simona Aruştei)

References: CCR 
 CCR 
 articolul 37
 CCR 
 CCR 
 CCR